স্পোর্টস ডেস্ক: চীনে আরেকটি শিরোপায় চোখ রাখছেন ওয়ার্ল্ড নাম্বার ওয়ান রাফায়েল নাদাল। গত মাসে বছরের চতুর্থ ও শেষ গ্র্যান্ড স্টাম টুর্নামেন্ট ইউএস ওপেন জয়ের পর কোর্টে ফিরে চায়না ওপেন পুনরুদ্ধার করেন। এবার সাংহাই মাস্টার্সেও দুর্দান্ত গতিতে ছুটছেন ১৬ বারের গ্র্যান্ড স্লাম জয়ী। দাপুটে জয়ে কোয়ার্টার ফাইনাল নিশ্চিত করেছেন নাদাল। তৃতীয় রাউন্ডের খেলায় ইতালির ফাবিও ফোগনিনিকে ৬-৩, ৬-১ গেমে উড়িয়ে শেষ আটে পা রাখেন স্প্যানিশ টেনিস আইকন। কোনো অঘটন না হলে নাদাল- ফেদেরার ফাইনাল উপভোগ করতে পারেন দর্শকরা। সুইস কিংবদন্তি রজার ফেদেরারও সরাসরি সেটের জয়ে কোয়ার্টারে উঠেছেন। ইউক্রেনের আলেক্সান্ডার ডোল্গোপোলোভকে হারিয়েছেন ৬-৪, ৬-২ গেমে। সেমি নির্ধারণীতে তার প্রতিপক্ষ ফ্রান্সের রিচার্ড গাসকুয়েট। নাদালের সামনে বুলগেরিয়ার গ্রিগর দিমিত্রভ।